CELEX: C2007/117/46
Language: bg
Date: 2007-05-26 00:00:00
Title: Дело T-90/07 P: Жалба, подадена на 26 март 2007 г. от Кралство Белгия срещу решението, постановено на 16 март 2007 г. от Съда на публичната служба по дело F-92/05, Genette/Комисия

26.5.2007   
            
            
               BG
            
            
               Официален вестник на Европейския съюз
            
            
               C 117/29
            
         Жалба, подадена на 26 март 2007 г. от Кралство Белгия срещу решението, постановено на 16 март 2007 г. от Съда на публичната служба по дело F-92/05, Genette/Комисия
   (Дело T-90/07 P)
   (2007/C 117/46)
   Език на производството: френски
   Страни
   
      Жалбоподател: Кралство Белгия (представител: L. Van den Broeck)
   
      Други страни в производството: Emmanuel Genette, Комисия на Европейските общности
   Искания на жалбоподателя
   
               —
            
            
               Да се отмени решението на Съда на публичната служба от 16 януари 2007 г. по дело F-92/05.
            
         Правни основания и основни доводи
   С решението от 16 януари 2007 г., постановено по дело F-92/05, Genette/Комисия, Съдът на публичната служба е уважил иска, предявен от г-н Genette, имащ за предмет отмяна на решението на Комисията от 25 януари 2005 г., отказващо, от една страна, да му даде право да оттегли заявлението, подадено през 2001 г., за прехвърляне на пенсионните му права, придобити по белгийската пенсионноосигурителна схема и от друга страна, да му даде право да поиска ново прехвърляне.
   В подкрепа на жалбата си Кралство Белгия, встъпила страна в първата инстанция в подкрепа на исканията на Комисията, твърди на първо място, че Съдът на публичната служба не е компетентен да прецени, с оглед на белгийското право, допустимостта на искането за оттегляне на заявлението за прехвърляне на пенсионните права, придобити по белгийската пенсионноосигурителна схема в пенсионноосигурителната схема на Общността. Според ищеца Съдът на публичната служба е превишил правомощията си, произнасяйки се по обхвата на разпоредби от белгийското национално право, които са приложими в конкретния случай.
   На второ място Кралство Белгия претендира, че Съдът на публичната служба нарушава правото на Общността, по-конкретно разпоредбите на Правилника за персонала, в преценката си за допустимостта на подаването на ново заявление за прехвърляне.
   Освен това Кралство Белгия твърди, че Съдът на публичната служба нарушава правото на Общността с погрешната си преценка за съществуването на нов факт, който според Кралство Белгия, не трябва да се преценява по отношение на влизането в сила на изменението на Правилника за персонала, а във връзка с разпоредбите на белгийския закон.
   Накрая, Кралство Белгия посочва правно основание, извлечено от нарушаването на принципа на правна сигурност.